Stirniene
Šis raksts ir par apdzīvotu vietu. Par citām jēdziena Stirniene nozīmēm skatīt nozīmju atdalīšanas lapu. Stirniene (agrāk Tiltagals) ir apdzīvota vieta Varakļānu novada Varakļānu pagastā. Izvietojusies pie Krustpils—Rēzeknes dzelzceļa (stacija Stirniene) Varakļānu strauta krastā 9,2 km no bijušā pagasta centra Kokariem, 8,8 km no novada centra Varakļāniem un 194 km no Rīgas. Saplūdusi ar apkārtējiem skrajciemiem Zalāniem, Aizkalniešiem un Robežveipiem. Apdzīvotā vieta izveidojusies pie Stirnienes stacijas 2 km no kādreizējās Stirnienes muižas (Sterniany) centra. 1933. gadā apdzīvotajai vietai (Tiltagalam) piešķirts ciema statuss. Stirnienē atrodas pasts, feldšeru-vecmāšu punkts, Stirnienes Svētā Laurencija Romas katoļu baznīca. Netālajā Stirnienes muižā atrodas bibliotēka un tautas nams.